Forslag til RÅDETS BESLUTNING om bemyndigelse af Republikken Østrig til at anvende en foranstaltning, der fraviger bestemmelserne i artikel 11 i Rådets sjette direktiv 77/388/EØF om harmonisering af medlemsstaternes lovgivning om omsætningsafgifter

(forelagt af Kommissionen)

BEGRUNDELSE

1. De østrigske myndigheder har anmodet om tilladelse til på grundlag af artikel 27 i Rådets sjette direktiv af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [1] at kunne fortsætte med at anvende en særlig foranstaltning, der fraviger bestemmelserne i artikel 11 i nævnte direktiv.

[1] EFT L 145 af 13.6.1977, s. 1, senest ændret ved direktiv 2000/65/EF (EFT L 269 af 21.10.2000, s. 44).

2. Kommissionen har ved skrivelse af 4. december 2000 i overensstemmelse med artikel 27, stk. 3, i det sjette direktiv underrettet de øvrige medlemsstater om Republikken Østrigs anmodning.

3. Det er fastsat i akten vedrørende vilkårene for Kongeriget Norges, Republikken Østrigs, Republikken Finlands og Kongeriget Sveriges tiltrædelse og tilpasningerne af de traktater, der danner grundlag for Den Europæiske Union, BILAG XV - Liste omhandlet i artikel 151 i tiltrædelsesakten - afsnit IX. BESKATNING, at Republikken Østrig med henblik på anvendelsen af artikel 27, stk. 1 fortsat kan afgiftsbelaste international personbefordning, som udføres af afgiftspligtige personer, der ikke er etableret i Østrig, ved hjælp af motorkøretøjer, der ikke er indregistreret i Østrig, på følgende betingelser:

- Overgangsforanstaltningen kan anvendes indtil den 31. december 2000;

- den strækning, der tilbagelægges i Østrig, afgiftsbelastes på grundlag af et gennemsnitligt beskatningsgrundlag pr. person og pr. kilometer;

- ordningen må ikke indebære fiskal kontrol ved grænserne mellem medlemsstater;

- en sådan foranstaltning til forenkling af afgiftsopkrævningen må ikke eller kun i ubetydelig grad påvirke størrelsen af den skyldige afgift ved det endelige forbrug.

4. I henhold til artikel 9, stk. 2, litra b), i sjette momsdirektiv er leveringsstedet for transportydelser - herunder persontransport - det sted, hvor transporten finder sted, idet der tages hensyn til de tilbagelagte strækninger. En personbefordring i bus fra et land i Østeuropa gennem Østrigs territorium til en anden medlemsstat pålægges moms i forhold til det tilbagelagte antal kilometer på Østrigs territorium.

5. For at bestemme beskatningsgrundlaget for opkrævningen af moms i Østrig skulle den samlede pris på transportydelsen ventileres i forhold til de tilbagelagte strækninger i og uden for Østrig. I henhold til de almindelige regler i det fælles momssystem skulle en transportør, der ikke er etableret i Østrig, opfylde de afgiftsmæssige forpligtelser om momsregistrering og indgivelse af periodiske angivelser.

6. Østrig har fra før EU-tiltrædelsen og til dato anvendt er særlig ordning, som indebærer, at den strækning, der tilbagelægges i Østrig i forbindelse med international personbefordring, der foretages af afgiftspligtige personer, der ikke er etableret i Østrig, ved hjælp af motorkøretøjer, der ikke er indregistreret i Østrig, afgiftsberigtiges på grundlag af et gennemsnitligt beskatningsgrundlag pr. person og pr. kilometer. I henhold til tiltrædelsesakten kan denne særordning forlænges indtil den 31. december 2000.

7. Den skyldige moms betales umiddelbart ved grænsetoldstedet, enten ved indgangen til eller ved udgangen fra EU. Hvis den afgiftspligtige person hverken passerer et toldsted ved indgangen til eller ved indgangen fra EU, anvendes de normale beskatningsregler (dvs. momsen betales via den periodiske deklaration). Denne forenklede ordning gør det muligt at fritage en afgiftspligtig person, der befordrer personer i Østrig ved hjælp af køretøjer, der ikke er indregistreret i Østrig, fra de afgiftsmæssige forpligtelser om momsregistrering og indgivelse af periodiske angivelser.

8. Kommissionen har imidlertid konstateret, at Østrig i praksis fritager personbefordring på sit territorium fra denne ordning, hvis transporten foretages ved hjælp af et køretøj, der er indregistreret i et land, som har indgået en bilateral gensidig aftale med Østrig. Konsekvensen heraf er, at forenklingsordningen ikke finder anvendelse, når personbefordringen foretages af en afgiftspligtig person, der er etableret i et land med hvilket Østrig ikke har indgået en sådan aftale.

9. Det strider imidlertid klart imod fællesskabsretten, at momsen for én og samme tjenesteydelse varierer alt efter, hvilket land leverandøren af tjenesteydelsen er etableret i. Formålet med den harmoniserede momsordning er netop så vidt muligt at fjerne alle konkurencefordrejende vilkår, såvel på nationalt plan som på fællesskabsplan.

10. Kommissionen mener følgelig, at Østrig bør have tilladelse til fortsat at anvende undtagelsesforanstaltningen, forudsat at denne forenklede opkrævningsordning kommer til at gælde for alle erhvervsdrivende i samme situation, hvor disse ikke er etableret i Republikken Østrig.

Forslag til

RÅDETS BESLUTNING

om bemyndigelse af Republikken Østrig til at anvende en foranstaltning, der fraviger bestemmelserne i artikel 11 i Rådets sjette direktiv 77/388/EØF om harmonisering af medlemsstaternes lovgivning om omsætningsafgifter

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv (77/388/EØF) af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [2], særlig artikel 27,

[2] EFT L 145 af 13.6.1977, s. 1, senest ændret ved direktiv 2000/65/EF (EFT L 269 af 21.10.2000, s. 44).

under henvisning til forslag fra Kommissionen og,

ud fra følgende betragtninger:

(1) I medfør af artikel 27, stk. 1, i det sjette momsdirektiv kan Rådet med enstemmighed på forslag fra Kommissionen give en medlemsstat tilladelse til at indføre eller forlænge særlige foranstaltninger, der fraviger bestemmelserne i direktivet, for at forenkle afgiftsopkrævningen eller for at undgå visse former for svig eller unddragelse.

(2) Republikken Østrig har ved brev, som Kommissionens generalsekretariat modtog den 25. august 2000, anmodet om tilladelse til at forlænge anvendelsen af en foranstaltning, der fraviger bestemmelserne i artikel 11 i direktiv 77/388/EØF.

(3) I overensstemmelse med ovennævnte artikel 27 er de øvrige medlemsstater ved skrivelse af 4. december 2000 blevet underrettet om Republikkens Østrigs anmodning.

(4) Den pågældende foranstaltning udgør en forenkling af afgiftsopkrævningen i forbindelse med international personbefordring, der foretages af afgiftspligtige personer, der ikke er etableret i Østrig, ved hjælp af køretøjer, der ikke er indregistreret i Østrig. Momsen opkræves ved, at der ved grænsen betales et beløb, der er beregnet på grundlag af et gennemsnitligt beskatningsgrundlag pr. person og pr. kilometer.

(5) I henhold til akten vedrørende vilkårene for Kongeriget Norges, Republikken Østrigs, Republikken Finlands og Kongeriget Sveriges tiltrædelse og tilpasningerne af de traktater, der danner grundlag for Den Europæiske Union (bilag XV, afsnit IX, stk. 2, litra d) [3]), havde Republikken Østrig fået tilladelse til at anvende denne særlige foranstaltning indtil den 31. december 2000.

[3] EFT C 241 af 29.8.1994, s. 335.

(6) Den særlige foranstaltning udgør en forenkling og opfylder betingelserne i artikel 27 i direktiv 77/388/EØF, dog forudsat at den anvendes for alle erhvervsdrivende, der ikke er etableret i Østrig, men befinder sig i samme situation, uanset i hvilket land de er etableret.

(7) Tilladelsen bør på denne betingelse forlænges indtil den 31. december 2005, hvor det vil være muligt at foretage en nyvurdering af, om undtagelsesforanstaltningen stadig er berettiget -

VEDTAGET FØLGENDE BESLUTNING:

Artikel 1

Som fravigelse fra artikel 11, punkt A, i Rådets sjette momsdirektiv 77/388/EØF af 17. maj 1977 bemyndiges Republikken Østrig til indtil den 31. december 2005 at afgiftsberigtige international personbefordning, som udføres af afgiftspligtige personer, der ikke er etableret i Østrig, ved hjælp af motorkøretøjer, der ikke er indregistreret i Østrig, på følgende betingelser:

- den strækning, der tilbagelægges i Østrig, beskattes på grundlag af et gennemsnitligt beskatningsgrundlag pr. person og pr. kilometer;

- ordningen skal anvendes for alle afgiftspligtige personer, der ikke er etableret i Østrig, uanset hvilket land der er hjemsted for deres økonomiske virksomhed;

- ordningen må ikke indebære fiskal kontrol ved grænserne mellem medlemsstater.

Artikel 2

Denne beslutning er rettet til Republikken Østrig.

Udfærdiget i Bruxelles, den

På Rådets vegne

Formand